DA Den Europæiske Unions Tidende CE 88/567

(2004/C 88 E/0579)

SKRIFTLIG FORESPØRGSEL P-1092/04

af Jean Lambert (Verts/ALE) til Kommissionen

(5. april 2004)

Om: Diskrimination på grund af kastetilhørsforhold

Diskrimination på grundlag af kastetilhørsforhold berører over 260 millioner mennesker verden over. Kastesamfund lever i fysisk og social adskillelse, behandles meget ulige over for loven og har begrænset adgang til jord, beskæftigelse, uddannelse og sundhedspleje. FN's særlige rapportør for racisme erklærede i sin opfølgning til verdenskonferencen om racisme, at man i opfølgningen af Durban-konferencen bør prioritere dette spørgsmål som led i bekæmpelsen af alle former af diskrimination og fremme af menneskerettighederne verden over.

Det er fortrinsvis Europa-Parlamentet, der på EU-niveau er fremkommet med henstillinger om en indsats mod diskrimination på grund af kastetilhørsforhold via sine beslutninger om menneskerettigheder i verden og sine henstillinger på møderne til FN's Menneskerettighedskommission. Derimod synes Kommissionen og Rådet ikke at have truffet nogen foranstaltninger til at udvide den politiske dialog og menneske- rettighedsdialogen om den fortsatte praksis med kastebetinget diskrimination med de lande, der har kastesystem. Der er endnu ikke blevet medtaget analyser af kastebetinget diskrimination i Rådets årlige beretning om menneskerettighederne. Effektiviteten af EU's menneskerettighedspolitik mangler endnu at blive evalueret, for så vidt angår behandlingen af spørgsmålet om diskrimination på grund af kastetilhørsforhold.

I betragtning af de fortsatte alvorlige krænkelser af menneskerettighederne bedes Kommissionen besvare følgende:

— Hvilke aktioner og foranstaltninger har Kommissionen sat i værk for at imødegå den fortsatte umenneskelige praksis med diskrimination på grund af kastetilhørsforhold?

— Hvilke skridt er der blevet taget til at fremme udnævnelse af en særlig rapportør for kastediskrimination?

— Hvilke skridt kan Kommissionen tage for at sikre, at der henvises til dette enorme menneske-rettighedsproblem og angives forslag til afhjælpning heraf i alle EU-relevante erklæringer, herunder i dens egne landestrategirapporter?

— Vil diskrimination på grund af kastetilhørsforhold blive et punkt på dagsordenen på de kommende topmøder mellem EU og Indien?

Svar afgivet på Kommissionens vegne af Christopher Patten

(26. april 2004)

Kommissionen er opmærksom på det verdensomspændende problem vedrørende diskrimination på grund af kastetilhørsforhold i Sydasien samt i Afrika. Kommissionen ser meget alvorligt på dette spørgsmål og har aktivt bestræbt sig for at løse problemet på en konsekvent måde.

Projekter til bekæmpelse af diskrimination mod dalits er støtteberettigede under det europæiske initiativ for demokrati og menneskerettigheder. I den indkaldelse af forslag, der blev iværksat den 27. april 2002 i henhold til dette initiativ, blev der især fokuseret på problemet vedrørende kasterelateret diskrimination. Et af kriterierne for at være berettiget til at modtage støtte var følgende: »Diskrimination på grund af kastetilhørsforhold (dvs. født medlem af en social gruppe, der anses for lavere i forhold til højere sociale grupper, selv uden etniske forskelle, og historisk offer for forskellige former for social og arbejdsmæssig adskillelse og diskrimination)«.

Kommissionen forventer, at Indien gennem sit samarbejde inden for de sociale sektorer, især inden for grundskoleundervisning, vil kunne yde et væsentligt bidrag til en gradvis fjernelse af kaste- og kønsbaseret diskrimination. Kommissionen er af den faste overbevisning, at ved at hjælpe Indien med at nå millennium-udviklingsmålet om at sikre grunduddannelse for alle med særlig fokus på dem, der er svære at nå, såsom børn fra dalits- og stammesamfund, vil disse børn i sidste ende få bedre chancer for at indtage stillinger på alle niveauer i det indiske samfund. Alle fællesskabssamarbejdsaftaler har siden 1995 indeholdt en bestemmelse om overholdelse af menneskerettighederne og danner grundlag for en positiv dialog om menneskerettighedsanliggender. I den politiske dialog mellem EU og Indien udgør menneskerettighedsspørgsmål et emne, der jævnligt drøftes på alle møder, som højtstående embedsmænd og ministre deltager i.

Kommissionen tager det ærede medlems forslag om en særlig rapportør for kastediskrimination til efterretning. Imidlertid ville indførelsen af et sådant mandat kræve en godkendelse fra FN's Menneskerettighedskommission (UNCHR).

Kommissionen fortsætter sine bestræbelser for at bekæmpe racisme, fremmedhad og den hertil knyttede intolerance inden for rammerne af Menneskerettighedskommissionen og i andre fora. EU fremsætter således en erklæring om disse spørgsmål på de årlige samlinger i UNCHR og i FN's generalforsamlings tredje udvalg.

I den fælles EU-Indien-erklæring, der blev offentliggjort på det fjerde topmøde i New Delhi i november 2003, slås det atter fast, at demokrati er den bedste garant for beskyttelse og fremme af menneskerettighederne, og at begge parter fortsat er villige til at føre en samlet drøftelse af menneskerettigheds-anliggender (1). Det forventes, at dette spørgsmål vil blive behandlet igen i erklæringen fra det femte topmøde, der skal finde sted i anden halvdel af 2004. EU og Indien er endvidere blevet enige om, at demokrati- og menneskerettighedsanliggender skal drøftes på møderne mellem højtstående embedsmænd og ministre.

(1) Vi bekræfter, at demokratiet udgør et afgørende værn til beskyttelse og fremme af menneskerettighederne. Alle menneskerettigheder, herunder retten til personlig, økonomisk, social og kulturel udvikling, er universelle, udelelige, gensidigt afhængige og forbundne. Vi tror på borgerlige, politiske, økonomiske, sociale og kulturelle rettigheders ligeværd og er forpligtet til at gennemføre dem i fuldt omfang. Det internationale samarbejde bør fokusere på beskyttelse og fremme af menneskerettighederne gennem dialog og gensidig forståelse inden for fælles globale rammer. Vi bekræfter vores vilje til at føre en samlet drøftelse af menneskerettighedsanliggender.